Izgubljeni (serija)

Izgubljeni (u Bosni i Hercegovini također poznata i pod originalnim nazivom Lost) je američka televizijska serija čiji su autori Jeffrey Lieber, J.J. Abrams i Damon Lindelof, a koja se u SAD-u prikazivala od 22. septembra 2004. do 23. maja 2010. godine na televizijskoj mreži ABC. Serija prati živote različitih skupina ljudi, prvo preživjele putnike avionske nesreće (let Sydney-Los Angeles) koji su se srušili na misteriozni tropski otok negdje u Južnom Pacifiku. Svaka epizoda karakteristična je po tome što prati određenog lika serije u dvije odvojene radnje: radnju koja se događa na otoku i radnju koja se događa u nekom drugom vremenu (prije dolaska na otok, nakon odlaska s otoka ili na samom otoku u nekom drugom vremenu), a koja je značajna za karakterizaciju lika.
Seriju Izgubljeni producirale su kuće ABC Studios, Bad Robot Productions i Grass Skirt Productions. Tokom cjelokupnog trajanja serije, izvršni producenti su bili Lindelof, Abrams, Bryan Burk, Jack Bender, Edward Kitsis, Adam Horowitz, Jean Higgins, Elizabeth Sarnoff i Carlton Cuse. 

Zbog izrazito velike glumačke postave i skupoće snimanja na stvarnim lokacijama (prvenstveno u Oahu, država Hawaii) serija Izgubljeni bila je jedna od najskupljih u povijesti televizije.

Na temelju serije napravljene su različite igre (prvenstveno The Lost Experience i Find 815 na Internetu), a reference na seriju mogu se naći u printu, filmovima, drugim televizijskim serijama kao i svugdje na Internetu.
Američki kritičari uredno su seriju iz godine u godinu stavljali na svoje top liste najboljih serija. Prva sezona skupila je prosječnih 15.69 miliona gledatelja po epizodi.Iako je tokom 6 sezona trajanja gledanost padala, serija je zadržala stabilnu gledanost, a posljednja sezona imala je 11 miliona gledatelja po epizodi. 

Serija je tokom šest godina dobila stotine nominacija za nagrade i isto tako osvojila mnogo njih, uključujući najprestižniju televizijsku nagradu Emmy 2005. godine za najbolju dramsku seriju, Zlatni Globus 2006. godine za najbolju dramsku seriju i Ceh filmskih glumaca za najbolju glumačku postavu u dramskoj seriji.
Sveukupno je snimljeno 115 epizoda, raspoređenih u 6 sezona , te još mnogobrojni DVD dodaci.

 Reference 

 Vanjski linkovi 

Kategorija:Američke TV-serije
Kategorija:Dramske televizijske serije
Kategorija:Američke TV-serije sa početkom prikazivanja 2004.